จังหวัดชัยนาท สองพี่น้องใช้เวลาว่างจากงานประจำเลี้ยงจิ้งหรีดพร้อมต่อยอดผลิตภัณฑ์แปรรูปส่งออกต่างประเทศ
นายณธัชพงศ์ รักศรี (นัน) วัย 45 ปี อาชีพพนักงานสินเชื่อธนาคารแห่งหนึ่ง  ใน กทม. และนายธนเดช ไชยพัฒรัตนา (กอร์ฟ) วัย 33 ปี อาชีพวิศวกร ในบริษัทรถยนต์แห่งหนึ่งในจังหวัดชลบุรี  ทั้งสองเป็นลูกพี่ลูกน้องกัน หันมาประกอบอาชีพเกษตรที่บ้านเกิด โดยเริ่มต้นเรียนรู้จากสื่อออนไลน์และลองผิดลองถูกด้วยตนเองตั้งแต่ปี 2559 ประกอบกับใช้วิชาความรู้จากงานประจำมาประยุกต์ใช้และพัฒนาระบบงานในฟาร์ม ทั้งสวนมะนาว พืชผักสวนครัวและฟาร์มจิ้งหรีด จนได้รับมาตรฐาน GAP และเกิดเป็น “เปี่ยมสุขฟาร์ม” ขึ้น มุ่งหวังต่อยอดแปรรูปผลิตภัณฑ์สะดิ้งและจิ้งหรีดส่งออกต่างประเทศ ในพื้นที่ประมาณ 10 ไร่ ที่ตำบลวังไก่เถื่อน อำเภอหันคา จังหวัดชัยนาท จากสถานการณ์โควิด-19 แม้ไม่ได้มาอยู่ที่ฟาร์มทุกวันแต่ได้ใช้เทคโนโลยีในการดูแลบริหารจัดการในฟาร์ม เช่น การวีดิโอคอล การใช้ระบบกล้องวงจรปิด ระบบตรวจวัดอุณหภูมิและความชื้นในโรงเรือนแบบเรียลไทม์นายธนเดช ไชยพัฒรัตนา เปิดเผยว่า“จุดเริ่มต้นของเรา คืออยากมองหาธุรกิจที่เราจะทำกัน ได้ลองค้นคว้าลองหาดูว่าอะไรบ้างที่เราพอทำได้ ที่บ้านเราทำการเกษตรกันอยู่แล้ว มองว่าการเกษตรในอนาคตสามารถทำได้ระยะยาว ยั่งยืนโดยที่ทุกคนยังต้องกินต้องใช้ จึงมองหาว่าเกษตรอะไรที่เราจะเริ่มทำ คุยกับพี่นันว่าเราทำอะไรสักตัวไหม สรุปมาแล้ว ได้มะนาวเป็นตัวแรก ที่เราสนใจทำมะนาวแต่แรก เนื่องจากเห็นว่ามะนาวมีราคาที่สูงขึ้นทุกปี จึงเล็งเห็นว่าน่าจะเป็นอาชีพในอนาคตที่สามารถเลี้ยงเราได้”ด้านนายณธัชพงศ์ รักศรี  กล่าวว่า สำหรับตลาดของผลผลิตในฟาร์ม ในส่วนของมะนาวมีผลผลิตออกทั้งปี กลุ่มลูกค้าเป็นผู้บริโภคทั่วไป ร้านอาหาร โรงแรม ขายตรงโดยไม่ผ่านพ่อค้าคนกลาง ผักปลอดสารพิษทุกชนิด ส่งขายให้ผู้บริโภคทั่วไป และในส่วนของแมลง มีการเลี้ยงอยู่ 2 แบบคือ จิ้งหรีด (ตัวสีดำ) กับสะดิ้ง(ตัวสีน้ำตาลอ่อน)  ตลาดของจิ้งหรีด ส่งแปรรูปเป็นจี้หรีดทอดกรอบ ยังบริษัทที่ได้มาตรฐาน GMP  จำหน่ายให้กลุ่มลูกค้าทั่วไปและในเพจของเปี่ยมสุขฟาร์ม สำหรับ สะดิ้ง ส่งโรงงานแปรรูปผง เพื่อทำผงโปรตีนทั้งหมด  การทำงานของเปี่ยมสุขฟาร์ม ก่อนจะลงมือทำแต่ละโครงการ อันดับแรกเราต้องศึกษาก่อนว่าตลาดของสินค้าเราอยู่ที่ไหน ส่วนที่สองต้องคิดโครงสร้างการลงทุน ว่าการลงทุนด้วยเม็ดเงินนี้  จะสามารถสร้างผลผลิตจากการลงทุนตรงนี้ได้เท่าไร ระยะเวลาการคืนทุนเป็นอย่างไร  และบริหารจัดการทำอย่างไรให้ได้มาตรฐานสากลเพื่อจะไปต่อยอดกับตลาดในต่างประเทศด้วย ส่วนที่สองเราคำนึงถึงสิ่งแวดล้อมผลผลิตจากฟาร์มเราทั้งหมด อะไรก็แล้วแต่ที่เป็นของเสีย เราเลยคิดว่าอะไรที่จะกำจัดของเสียและสร้างมูลค่าต่อได้อีก เราจึงดูเรื่องของหนอนแมลงวันลาย มากำจัดของเสียไม่ว่าจะเป็นเศษอาหารเศษผักที่เหลือจากการเลี้ยงจิ้งหรีดหรือฟาร์มต่างๆ ที่เรามีอยู่ไปย่อยสลายจากนั้นเอาหนอนไปเลี้ยงไก่ ส่วนมูลหนอนทั้งหมดเรานำไหใส่ต้นไม้เป็นปุ๋ยต่อ”การดำเนินงานของเปี่ยมสุขฟาร์ม ถือได้ว่าเป็นธุรกิจเกษตรคุณภาพ ที่มีมาตรฐานรับรอง ตั้งเป้าหมายเป็นฟาร์มที่สามารถแปรรูปผลิตภัณฑ์เพื่อการส่งออกต่างประเทศได้ ผู้สนใจศึกษาดูงานสามารถสอบถามรายละเอียดเพิ่มเติมได้ ทางเพจเฟซบุ๊ก “เปี่ยมสุขฟาร์ม” หรือโทรศัพท์หมายเลข 088-6395354